钦定古今图书集成/明伦汇编/氏族典/第528卷 > 《禹州志》 > 郭文
## 钦定古今图书集成/明伦汇编/氏族典/第528卷 > 《禹州志》 > 郭文

按《晋书郭文传》，“文字文举，河内轵人也。少爱山水，尚
嘉遁。年十三，每游山林，弥旬忘反。父母终，服毕不娶，
辞家游名山。洛阳陷，乃步担入吴兴馀杭，大辟山中
穷谷无人之地，倚木于树，苫覆其上而居焉，亦无壁
障。时猛兽为暴，入屋害人，而文独宿十馀年，卒无患
害。恒著鹿裘葛巾，不饮酒食肉。馀杭令顾飏与葛洪”
共造之，而携与俱归。王导遣人迎之，文不肯就船车
荷担徒行。既至，导置之西园，居导园七年，未尝出入。
一旦忽求还山，导不听。后逃归临安，结庐舍于山中，
临安令万宠迎置县中。及苏峻反，破馀杭而临安独
全，人皆异之，以为知机。自后不复语，但举手指麾，以
宣其意。病甚，不食二十馀日，亦不瘦。宠问曰：“先生复
可得几日？”文三举手，果以十五日终。